<classify> NAIBU Waziri wa Nishati, Subira Mgalu amesema nguzo 60 za umeme zimeunguzwa moto katika kijiji cha Pande wilayani Kilwa mkoani Lindi. Nguzo hizo zina thamani ya Sh milioni 30.Mgalu alibainisha hayo jana wakati alipokuwa akizungumza kwenye kikao cha wafanyabiashara na uwekezaji kilichowashirikisha Waziri wa Biashara na Viwanda, Innocent Bashingwa na Waziri wa nchi, Ofisi ya Waziri Mkuu, Uwekezaji, Angela Kairuki, manaibu mawaziri ,Ofisi ya Waziri Mkuu, Sera, Kazi, Ajira na Wale mavu, Ardhi, viongozi wa serikali ya wilaya na mkoa na wafanyabiashara na wawekezaji uliofanyika mjini hapa juzi.Hivi leo muda huu nimepewa taarifa hapa hapa kwenye kikao nguzo zetu 60 zimeunguzwa moto na watu wasiofahamika, gharama zake ni Sh milioni 30, je, jamii haioni ni hasara kwao na serikali kwa jumla...inatia uchungu, alisema Naibu huyo.Alisema kwamba serikali ilishatumia zaidi ya Sh milioni 57 kwa ajili ya kuweka miundombinu ya uzalishaji wa nishati hiyo, hata hivyo alikiri kuwa kuna ukatikaji umeme kila mara hasa kwa kipindi cha miezi miwili yaani Agosti na Septemba katika mkoa huo wa Lindi. Mgalu alisema kwamba hali hiyo inasababisha kuharibiwa kwa miundombinu na kwingine ni uchakavu wakati mahitaji ya huduma yakiongezeka. Wafanyabiashara, wawekezaji wa mkoani Lindi kwenye kikao hicho walilalamikia tatizo la ukatikaji wa umeme kila mara, hali inayochangia kukwamisha uzalishaji.  <topic>: KITAIFA 